CELEX: 62020TN0452
Language: sk
Date: 2020-07-15 00:00:00
Title: Vec T-452/20: Žaloba podaná 15. júla 2020 – Facebook Ireland/Komisia

31.8.2020   
            
            
               SK
            
            
               Úradný vestník Európskej únie
            
            
               C 287/40
            
         
      Žaloba podaná 15. júla 2020 – Facebook Ireland/Komisia
      (Vec T-452/20)
      (2020/C 287/60)
      Jazyk konania: angličtina
      
         Účastníci konania
      
      
         Žalobkyňa: Facebook Ireland Ltd (Dublin, Írsko) (v zastúpení: D. Jowell, QC, D. Bailey, Barrister, J. Aitken, D. Das, S. Malhi, R. Haria, M.M. Quayle, Solicitors a T. Oeyen, advokát)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  čiastočne zrušil článok 1 rozhodnutia Komisie C(2020) 3013 final, zo 4. mája 2020 (vec AT.40684 – Facebook Marketplace) v rozsahu, v akom požaduje interné dokumenty špecifikované v prílohe I.B,
               
            
                  —
               
               
                  subsidiárne: (i) čiastočne zrušil článok 1 sporného rozhodnutia Facebook Marketplace v rozsahu v akom protiprávne požaduje irelevantné dokumenty; (ii) čiastočne zrušil článok 1 sporného rozhodnutia Facebook Marketplace tak, aby nezávislí právnici kvalifikovaní v EÚ mohli vykonať relevantné preskúmanie dokumentov, ktorých sa týka žiadosť z rozhodnutia Facebook Marketplace tak, aby nemuseli byť predložené dokumenty, ktoré sú zjavne irelevantné pre vyšetrovanie a/alebo osobné dokumenty; a/alebo (iii) čiastočne zrušil článok 1 sporného rozhodnutia Facebook Marketplace v rozsahu v akom protiprávne vyžaduje predloženie irelevantných dokumentov, ktoré sú osobnej alebo súkromnej povahy,
               
            
                  —
               
               
                  zaviazal Komisiu na náhradu trov konania žalobkyne.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza tri žalobné dôvody.
      
                  1.
               
               
                  Prvý žalobný dôvod, v ktorom žalobkyňa tvrdí, že sporné rozhodnutie tým, že požaduje, aby boli predložené dokumenty, ktoré sú v jasnej väčšine úplne irelevantné a/alebo ide o osobné dokumenty, porušuje zásadu potrebnosti reflektovanú v článku 18 ods. 3 nariadenia č. 1/2003 a/alebo porušuje práva spoločnosti Facebook na obhajobu a/alebo predstavuje zneužitie právomoci. Komisia sa teda dopustila nesprávneho právneho posúdenia a/alebo nesprávneho posúdenia pri uplatnení článku 18 ods. 3 nariadenia č. 1/2003.
               
            
                  2.
               
               
                  Druhý žalobný dôvod, v ktorom žalobkyňa tvrdí, že sporné rozhodnutie tým, že vyžaduje predloženie tak veľa dokumentov (napríklad: korešpondenciu zamestnancov ohľadom zdravotných záležitostí; korešpondencia v čase smútku po úmrtí; dokumenty týkajúce sa osobných majetkových investícií; prihlášky do zamestnania; interné hodnotenia; a dokumenty posudzujúce bezpečnostné riziká pre členov rodiny kľúčových zamestnancov spoločnosti Facebook), porušuje základné právo na súkromie, zásadu proporcionality a základné právo na riadnu správu.
               
            
                  3.
               
               
                  Tretí žalobný dôvod, v ktorom žalobkyňa tvrdí, že sporné rozhodnutie Facebook Marketplace nevysvetľuje ako vyhľadávacie výrazy z neho identifikujú len dokumenty potrebné a relevantné pre vyšetrovanie Komisie, ani nevysvetľuje prečo nie je povolená akákoľvek revízia relevantnosti zo strany externých právnikov kvalifikovaných v Únii, ani nevysvetľuje a ani neposkytuje právny priestor pre osobné a/alebo úplne irelevantné dokumenty a preto je založené na nedostatočnom odôvodnení v rozpore s článkom 18 ods. 3 nariadenia č. 1/2003 a článkom 296 ZFEÚ.